**Aș vrea să-mi fii mireasă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De mă gândesc la tine floare-aleasă,

Cum mi-ai promis că ai să fii a mea,

În zori de zi, când ne-am ales o stea –

Te-ntreb din nou: mai vrei să-mi fii mireasă,

Să rătăcim, un veac, prin universuri,

Departe să lăsăm lumea de mimi?

Vom fi seara pe cer doi heruvimi,

Tu doar a mea, eu doar al tău. Din versuri

Am să-ți ridic un templu, preoteasă,

Iubirii noastre, un poem altfel.

De-ți jur că n-am să fiu înger rebel,

Magnolie, mai vrei să-mi fii mireasă?

- Mi-e rochia albă, de zăpadă pură,

Brodată fin cu vers dintr-un sonet,

Luceferi port pe tâmple şi discret

O stea am prefăcut-o în trăsură.

Nu-mi pasă unde vom călători,

Ce destinaţii vom avea, nu ştiu...

Poemul nostru, vers cu vers, îl scriu,

Eternităţi la rând vom împărţi.

Răspuns îmi ceri? Mi-e teamă să-ţi răspund,

Dar dacă vrei, citeşte printre rânduri,

În ele ţi-am lăsat atâtea gânduri,

Misterul ce ne leagă e profund.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014